বলিউডে তারকা পুত্র-কন্যাদের বিয়েশাদির অনুষ্ঠানগুলো স্বাভাবিকভাবে সবার বিশেষ মনোযোগের কেন্দ্রবিন্দু হয়ে ওঠে সব সময়ই। ইতোপূর্বে তেমনি কিছু জমকালো আলোচিত বিবাহ অনুষ্ঠানের আয়োজন আজও সবার স্মৃতি উজ্জ্বল হয়ে আছে। ২০০২ সালে পিতা সুপারস্টার অমিতাভ বচ্চনের ৬০তম জন্মদিনে অভিনেত্রী কারিশমা কাপুরের সঙ্গে অভিষেক বচ্চনের এনগেজমেন্ট হলেও ২০০৩ সালে সেই এনগেজমেন্ট অজ্ঞাত কারণে ভেঙ্গে যায়। এরপর ধুম টু ছবিতে এক সঙ্গে অভিনয় করতে গিয়ে সাবেক মিস ওয়ার্ল্ড অভিনেত্রী ঐশ্বরিয়া রায়ের সঙ্গে প্রেমে জড়িয়ে পড়েন অভিষেক। যদিও এর আগে ঐশ্বরিয়া নায়ক সালমান খানের সঙ্গে প্রেম করেছেন দীর্ঘদিন। তাদের বিয়ের কথা প্রায় পাকাপাকি হয়ে গিয়েছিল। কিন্তু সালমানের কিছু আচরণে ঐশ্বরিয়া রাই ক্ষুব্ধ হয়ে সরে আসেন তার কাছ থেকে। ২০০৭ সালের ২০ এপ্রিল বেশ ঘটা করে জাঁকজমকপূর্ণ আয়োজনের মধ্যে হিন্দু রীতিতে অভিষেক ঐশ্বরিয়ার বিয়ে হয়েছিল। অমিতাভ বচ্চনের বাড়ি মুম্বাইয়ের জুহুতে অবস্থিত প্রতীক্ষাকে জমকালো অনুষ্ঠানের আয়োজন করা হয়েছিল সেখানে মুম্বাই ফিল্ম ইন্ডাস্ট্রিসহ রাজনৈতিক ব্যবসায়ী মহলের রথী- মহারথীরা উপস্থিত হয়ে বর-কনেকে আশীর্বাদ করেছিলেন।